同吉老飲清平戲作集句
作者：黄庭堅
朝代：宋

paragraphs: 飛蓋相追隨，携手共行樂。
我有一樽酒，聊厚不爲薄。
珍木鬰蒼蒼，衆鳥欣有託。
密竹使逕迷，初篁包綠籜。
有渰興南岑，森森散雨足。
萬物生光輝，夕陽曖平陸。
蠶月觀時暇，振衣聊躑躅。
沈迷簿領書，未嘗廢邱壑。
王度日清夷，鎮俗在簡約。
人生非金石，親友多零落。
漆園有傲吏，君平獨寂寞。
所願從之遊，逝者如可作。